Document ID: 32008D0478

KOMISIJAS LĒMUMS
(2008. gada 17. jūnijs),
ar ko groza Komisijas Lēmumu 1999/217/EK attiecībā uz pārtikas produktos vai uz tiem lietojamo aromatizējošu vielu reģistru
(izziņots ar dokumenta numuru K(2008) 2336)
(Dokuments attiecas uz EEZ)
(2008/478/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko nosaka Kopienas procedūru attiecībā uz garšvielām, kuras lieto vai kuras paredzētas lietošanai pārtikas produktu sastāvā vai to dekorēšanai (1), un jo īpaši tās 4. panta 3. punktu,
tā kā:
(1)
Ar Regulu (EK) Nr. 2232/96 nosaka procedūru, kā ieviest noteikumus par aromatizējošām vielām, ko lieto vai kas paredzētas lietošanai pārtikas produktos. Ar minēto regulu paredz pieņemt aromatizējošo vielu reģistru (“reģistrs”) pēc tam, kad dalībvalstis paziņojušas to aromatizējošo vielu sarakstu, kuras var izmantot to teritorijā tirgojamos pārtikas produktos vai uz tiem, un pēc tam, kad Komisija ir rūpīgi izskatījusi minēto paziņojumu. Minēto reģistru pieņēma ar Komisijas Lēmumu 1999/217/EK (2).
(2)
Turklāt Regulā (EK) Nr. 2232/96 paredzēta programma aromatizējošu vielu novērtēšanai, lai pārbaudītu, vai tās atbilst vispārējiem aromatizējošu vielu lietošanas kritērijiem, kas noteikti minētās regulas pielikumā.
(3)
Eiropas Pārtikas nekaitīguma iestāde 2007. gada 29. novembra atzinumā par alifātiskiem un aromātiskiem ogļūdeņražiem secināja, ka 2-metilbuta-1,3-diēns (reģistrēts ar FL Nr. 01.049) uzrāda genotoksisku potenciālu in vivo un kancerogēnu iedarbību uz izmēģinājumu dzīvniekiem. Tāpēc tā izmantošana par aromatizējošu vielu pārtikā nav pieņemama, jo tā neatbilst vispārējiem aromatizējošu vielu lietošanas kritērijiem, kas norādīti Regulas (EK) Nr. 2232/96 pielikumā. Tāpēc šī viela jāsvītro no reģistra.
(4)
Lēmums 1999/217/EK attiecīgi jāgroza.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 1999/217/EK pielikuma A daļā svītro tabulas rindu, kurā minēta viela ar FL Nr. 01.049 (2-metilbuta-1,3-diēns).
2. pants
Šis lēmums ir adresēts dalībvalstīm.
Briselē, 2008. gada 17. jūnijā

Labels: 12
0
17